Sitji guð englar er fyrsta bókin í þríleik . Hinar tvær eru Saman í hring ( 1986 ) og Sænginni yfir minni ( 1987 ) . Sjómenn voru ekki heima hjá sér eins og aðrir menn . Krakkarnir sex vissu mæta vel , að pabbi þeirra var enginn venjulegur pabbi , sem kom heim úr vinnunni á kvöldin eins og hinir pabbarnir . Pabbi var sjómaður , og sjómenn áttu eiginlega heima í skipunum á sjónum . Ég er að fara um borð , sagði pabbi þegar hann fór , og þá fannst krökkunum hann vera að fara heim til sín . Hjá þeim var hann bara gestur . Og eins og alltaf þegar gestir koma , fór heimilislífið úr skorðum , þegar hann var þar . Enda hegðaði hann sér ekki eins og annað fólk , þegar hann var í landi . Í bænum þeirra voru tvenns konar menn : sjómenn og landmenn . Krakkarnir höfðu oft heyrt ömmu segja , að mamma þeirra hefði átt að giftast landmanni . Helst einhverjum sem vann á skrifstofu . En hún var þó fegin að pabbi hafði alltaf vinnu , því að sumir landmenn höfðu enga . Og pabbi fór í eins marga túra og hann gat til þess að fá peninga fyrir mat handa þeim öllum , líka túrana , sem hann mátti vera í landi . Þetta fannst ömmu ágætt hjá pabba , en henni fannst samt að mamma hefði ekki átt að giftast sjómanni , eða þá að minnsta kosti einhverjum öðrum sjómanni en pabba , úr því að hún þurfti endilega að giftast sjómanni .